Nuwe drankreëls nou van krag | George Herald
Nuwe drankreëls nou van krag
Thursday, 26 February 2015, 07:00
Alkoholgebruik in Suid-Afrika word voortaan baie strenger gereguleer.
GEORGE NUUS - Alkoholgebruik in Suid-Afrika word voortaan baie strenger gereguleer.
Omvattende nuwe nasionale reëls oor die vervaardiging, verspreiding en verkoop van alkoholiese drank het op Vrydag 13 Februarie ook in die Wes-Kaap in werking getree, ongeag die besware van die Wes-Kaapse minister van ekonomiese geleenthede, LUR Alan Winde.
Boonop word in ander wetgewing voorgestel dat voertuigbestuurders géén alkohol mag gebruik wanneer of voor hulle voertuie op openbare paaie gebruik nie.
Die National Liquor Norms and Standards ('Reëls') is in die Staatskoerant deur die minister van handel en nywerheid, Rob Davis, gepubliseer. Die reëls geld in alle provinsies om eenvormigheid met die toepassing van drankwette te bewerkstellig en sal voorkeur geniet bo provinsiale drankwette.
Minister Winde het sy ontevredenheid met die ekstra administratiewe las wat die nuwe wetgewing op besighede plaas in sy eie handskrif op die wetgewing te kenne gegee. Hy het ook daarop gewys dat die Wes-Kaap eie drankwette het.
Die uitvoerende hoof van die Wes-Kaap Drankowerheid, Thys Giliomee, het bevestig dat die reëls afdwingbaar sal wees nadat dit in die provinsiale drankwet opgeneem is.
Gratis kondome en water
Die reëls vir binneverbruikpersele, soos restaurante, kroeë en tavernes sluit in dat geen wapens, rommelstrooiing of slentery toegelaat mag word nie. Besighede moet oor verpligte veiligheid- en ontruimingsmaatreëls beskik.
Alles moontlik moet gedoen word om rusverstoring vir naasliggende eiendomme te beperk. Die omgewing om die binneverbruikperseel moet ook netjies gehou word. Binne-verbruikbesighede moet te alle tye gratis water vrylik, en kondome opsigtelik, voorsien. Geen alkoholiese drank mag aan persone wat dronk is, verkoop word nie. Die wet verskaf tekens wat op dronkenskap mag dui, onder meer sleepspraak, 'n slingerende- of gesukkel om reguit te loop, fisies gewelddadigheid en uitbundige of wanordelike gedrag.
Gratis ablusiefasiliteite, ook vir gestremdes, moet beskikbaar gestel word.
Geen drank mag aan persone onder 18 jaar oud verkoop of voorsien word nie, hoewel minderjariges persele wat drank verkoop mag betree mits hulle deur 'n volwassene vergesel word.
As 'n minderjarige bewys van identiteit weier, moet die persoon onmiddellik die perseel geweier word.
Buiteverbruikpersele, soos drankwinkels en supermarkte, moet vir vyf jaar rekord hou wanneer meer as
25 liter drank aan 'n ongelisensieerde persoon verkoop word.
Die aankoper se naam en adres, die volume, prys en rede vir die aankope moet aangeteken en op rekord gehou word.
Alle lisensiehouers sal jaarliks 'n belasting- en polisieklaringsertifikaat moet indien voordat hul lisensie hernu sal word.
Daar is ook nuwe handelsure vasgestel vir gebiede waar die plaaslike munisipaliteit nie self drankure vir hierdie besighede bepaal nie. Dit sluit in: 24 uur per dag, sewe dae 'n week vir alle vervaardigers; sewe dae 'n week vir verspreiders; vanaf 18:00 tot 06:00 sewe dae 'n week vir nagklubs in besigheidsgebiede, met 'n klein aanpassing van 18:00 tot middernag op Sondae vir nagklubs in residensiële gebiede, en instellings met 'n binneverbruiklisensie in residensiële gebiede van Maandae tot Saterdae vanaf 10:00 tot 21:00 en op Sondae vanaf 10:00 tot 17:00.
Volgens 'n Dranklisensiekenner, Jurie Zietsman, verwag rolspelers in die drankbedryf geen afname in drankverbruik nie, maar die jaarlikse hernuwing van lisensies gaan lisensiehouers na verwagting heelwat meer uit die sak jaag.